## Odluka Ustavnog suda Republike Hrvatske broj:U-IIIA-4144/2005 od 5. srpnja 2007.

### NN 89/2007 (27.8.2007.), Odluka Ustavnog suda Republike Hrvatske broj:U-IIIA-4144/2005 od 5. srpnja 2007.

# USTAVNI SUD REPUBLIKE HRVATSKE

**2731**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Vice Vukojević, članovi
Vijeća, odlučujući o ustavnoj tužbi koju je podnijela M. Dž. iz Z., na sjednici
održanoj 5. srpnja 2007., jednoglasno je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom pod poslovnim brojem: Pr-21021/04 (prije Pr-3349/97) u najkraćem
mogućem roku, ali ne duljem od šest (6) mjeseci, računajući od prvog idućeg dana
nakon objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine« broj 99/99.,29/02. i 49/02. – pročišćeni tekst),
podnositeljici ustavne tužbe M. Dž., Z., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine« broj 41/01. – pročišćeni tekst) u iznosu od 14.000,00 kn.
IV. Naknada iz točke III. izreke ove odluke bit će isplaćena iz državnog
proračuna, u roku od tri (3) mjeseca od dana podnošenja zahtjeva podnositelja za
njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine« broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnositeljica je 11. listopada 2005. godine podnijela
ustavnu tužbu radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Podnositeljica je 29. prosinca 1997. godine podnijela tužbu Općinskom sudu u
Zagrebu, protiv tuženika »J.«, tvornica čarapa d.d., Z., radi poništenja odluke
o otkazu ugovora o radu.
Pripremno ročište održano je 26. veljače 1998., a sljedeća ročišta 6. travnja
1998., te 21. svibnja 1998., na kojem je zaključena glavna rasprava i donijeta
presuda kojom je usvojen tužbeni zahtjev. Tuženik je podnio žalbu te je
Županijski sud u Zagrebu, rješenjem Gr-10799/98 od 6. travnja 1999. godine
ukinuo prvostupanjsku presudu i vratio predmet na ponovno suđenje.
Ročišta su potom održana 11. studenog 1999., 17. siječnja 2000., 13. ožujka
2000., 8. svibnja 2000., 10. srpnja 2000., te 11. rujna 2000., na kojem je, zbog
nepristupa punomoćnika podnositeljice, utvrđeno mirovanje postupka.
Podneskom od 14. prosinca 2000. godine podnositeljica je predložila nastavak
postupka, te je na ročištu održanom 12. veljače 2001. godine podnositeljica
tražila određivanje roka za eventualno mirno rješenje spora. Podnositeljici je
dan rok od 15 dana u kojem nje postupila po nalogu suda te je zakazano ročište
za 17. listopada 2001., potom za 6. prosinca 2001.
Presudom Općinskog suda u Zagrebu, broj: Pr-4149/99 od 6. prosinca 2001. godine
ponovno je usvojen tužbeni zahtjev, a Županijski sud u Zagrebu je presudom od 4.
ožujka 2003. godine preinačio prvostupanjsku presudu i odbio tužbeni zahtjev.
Vrhovni sud RH je rješenjem Revr-572/03 od 22. travnja 2004. godine prihvatio
reviziju podnositeljice te ukinuo drugostupanjsku presudu, a Županijski sud je,
potom, ukinuo presudu prvog stupnja, uz nalog da će se rasprava održati pred
drugim sucem pojedincem.
Ročišta su potom zakazivana za 5. listopada 2005. godine, te 14. veljače 2006.
Podnositeljica nije postupila po nalogu suda s ročišta od 5. listopada 2005.
godine, tek je na tom ročištu predala podnesak s uređenim tužbenim zahtjevom.
Potom podnositeljica nije postupila po nalogu suda s ročišta od 14. veljače
2006. godine i nije dostavila potrebnu dokumentaciju, a to nije učinila ni na
pozive suda od 10. listopada 2006.
Ročište je potom zakazano za 9. ožujka 2007. godine, a sljedeće ročište zakazano
je za 13. lipnja 2007. godine.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:
4.1. Postupak pred Općinskim sudom u Zagrebu započeo je 29. prosinca 1997.
godine.
Ustavna tužba podnesena je 11. listopada 2005., a do tog dana sudski postupak
nije pravomoćno okončan, pa Ustavni sud utvrđuje da je do dana podnošenja
ustavne tužbe postupak u ovom predmetu trajao ukupno 7 (sedam) godina, 9 (devet)
mjeseci i 12 (dvanaest) dana.

4.2. POSTUPANJE NADLEŽNOG SUDA

Postupak se u razmatranom, pravno relevantnom razdoblju vodio pred Općinskim
sudom u Zagrebu, Županijskim sudom u Zagrebu, te pred Vrhovnim sudom RH. U
predmetu je odlučivano o meritumu spora kroz tri stupnja, te je, nakon druge
ukidne odluke, trenutno ponovno u odlučivanju pred sudom prvog stupnja.

4.3. PONAŠANJE PODNOSITELJICE USTAVNE TUŽBE (TUŽITELJICA U
PARNIČNOM POSTUPKU

Podnositeljica ustavne tužbe svojim postupanjem nije pridonijela duljini
trajanja ovog spora.

4.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju radi o radnom sporu, dakle,
hitnom postupku, te nema opravdanja za ovako dugo trajanje spora.

OCJENA USTAVNOG SUDA

5. Ustavni sud utvrđuje da postupak do sada traje ukupno dulje od devet godina
te da postupak još nije pravomoćno okončan. Stoga, Ustavni sud smatra da je
podnositeljici povrijeđeno pravo na suđenju u razumnom roku zajamčeno člankom
29. stavkom 1. Ustava Republike Hrvatske.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje sudske odluke u
razumnom roku, Ustavni sud u pravilu određuje za razmatrano, pravnorelevantno
razdoblje, uz iznimnu mogućnost uvažavanja nerazumno dugog razdoblja potpune
neaktivnosti suda i prije 5. studenoga 1997., što ovisi o osobitim okolnostima
svakog pojedinog slučaja.
Pri utvrđivanju visine naknade, na temelju članka 63. stavka 3. Ustavnog zakona,
Ustavni sud uzima u obzir sve okolnosti slučaja, imajući pritom u vidu i vrstu
postupka o kojemu se radi, napose s obzirom na njegovu hitnost, ali uz istodobno
uvažavanje ukupnih gospodarskih i socijalnih prilika u Republici Hrvatskoj.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-4144/2005
Zagreb, 5. srpnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 89/2007-2731
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)